Vryheidsfront Plus | Krisis met DNS-toetse buite beheer nieteenstaande beloftes van polisie
Tuis | Media Releases | Krisis met DNS-toetse buite beheer nieteenstaande beloftes van polisie
Die aantal uitstaande toetse het sedert Februarie vanjaar skerp toegeneem met 64 844 terwyl belangrike kontrakte met betrekking tot die verkryging van verbruiksgoedere en die diens, onderhoud en kalibrering van toerusting, steeds uitstaande is.
Die VF Plus sal 'n opvolgvraag hieroor vra aangesien dit 'n wesenlike rol speel in die groeiende krisis.
Wat die situasie meer onhoudbaar maak, is dat pres. Cyril Ramaphosa, min. Cele en genl. Khehla Sitole, nasionale polisiekommissaris, by herhaling die probleem as 'n krisis erken het en beloof het onmiddellik werk daarvan te maak.
Min. Cele het met 'n parlementêre debat oor die agterstande gesê die situasie is 'n krisis wat 'n "enorme invloed op die afhandeling van hofsake oor ernstige misdaad soos moord en verkragting het".
Nou is dit duidelik dat daar geen waarde geheg kan word aan die beloftes van die president en die minister van polisie oor die krisis nie en die situasie stuur op 'n katastrofe af indien dit op hoogste vlak nie omgekeer kan word nie.
Die situasie het ontstaan weens verskeie redes soos die interne twis tussen Cele en Sitole, kritieke vakatures in die polisie se forensiese afdeling wat grootliks deur regstellende aksie (RA) veroorsaak is en wanbestuur wat onder meer gelei het tot groot tekorte aan verbruikersmiddele.
Teen die agtergrond van die snel-stygende misdaadsyfers mag die regering nie langer net lippediens lewer oor oplossings nie. Dit laat veral vroue in die steek wat die slagoffers is van geslagsmisdade.